थांनाय 4 एप्रिलाव खुंजानो गोनां  बिटिसि बिसायख’थिखौ हादराव क’रना जिउसानि गिख्रंथाव सनदेरनायखौ नायनानै बिटिसि बिसायख’थि दोनथ’नायनि उनाव बिसायख’थिखौ  माब्ला खुंफिनगोन बिनि जेबो थिरांथा जायाखैबाबो दासान्दै  बिटिसियाव गोबां राजखान्थि दोलोफोरा बिसायख’थिनि फोसावदिं आफादफोर खुंगासिनो थानाय नुनो मोनदों। बिटिसिनि माखासे बियाबफोराव इउ पि पि एल, बिपिएफ, बिजेपि, जि एस पि बायदि राजखान्थि हानजाफोरा बिसायख’थि फोसावदिं आफादफोर खुंनानै गावसोरनि सुबुं गोहोखौ दिन्थिनाय नुनो मोनदों।  नाथाय बागसा जिलानि बिटिसि  सालबारी बियाबाव  इउ पि पि एल आरो जिएसपिनि बिजाथिफोरा गावसोरनि सुबुं गोहोखौ दिन्थिनाय समाव बिपिएफनि बिजाथिखौ जेबो मेगनाव गोनां बिसायख’थि फोसावदिं आफाद खुंनाय नुनो मोननाय जायाखै होननानै बियाबनि माखासे सुबुंफोरा बुंसोलायनाय नुनो मोनदों। बिदिनो दिनै बागसा जिलानि बिटिसि सालबारी बियाबनि माखासे जायगायाव इउ पि पि एल दोलोआ बिसायख’थि फोसावदिं आफाद खुंदों।  बे बिसायख’थि फोसावदिं  आफादफोराव इउ पि पि एल दोलोनि आफादगिरि प्रमद बर’आ रायजो-राजाफोरनि सिगाङाव बुंथियो दि बिटिसिआव बिपिएफ हानजाया बिटिसि   सोरखार सालायजेननायनिफ्रायनो बिटिसिनि माखासे सुबुंफोरखौ सिगि-सग’ खालामनानै  उदखार खालामबोदों । बिथाङा बुंबावोदि बिटिसिनि  रायजो-राजाफोरखौ गोबां खस्थ होबोदों । बेजों लोगोसे रायजो-राजाफोरखौ जबकार्द, रेसनकार्द,  आइ ए अवाइ, पि एम ए अवाइ   बायदिनि मुङाव रां लानानै रायजो- -राजाफोरखौ मोनफ्रोमबो बिथिंआवनो थगायबोदों होननानै अजद दैखांदों  इउपिपिएलनि  आफादगिरि प्रमद बर’ बिथाङा  । बिपिएफनि बेफोरबादि जाख्ल’नायखौ इउपिपिएलआ सोरखाराव फैयोब्लानो  फोजोबस्रांनाय जागोन होननानै खोथा होयो इउ पि पि एलनि आफादगिरि प्रमद बर’आ । हाग्रामा महिलारी सालायनाय बिटिसि सोरखारा मोनफ्रोमबो हारि माहारिफोरखौ खौसेथियै लाखिया लासे मोनफा- मोनफा गावस्रा होनानै हिंसा-हिंसि सोमजिहोबोदों होननानैबो बुंथियो ।  बेजों लोगोसेनो फैबाय थानाय समाव गासैबो रायजो-राजानि समान जौगाथाइ मोनथाइनि थाखाय इउपिपिएल दोलोआ अरायबो खामानि मावलांगोन होननानै बागसा जिल्लानि  21 नं सालबारि बियाबाव खुंफुंनाय माखासे बिसायख’थि फोसावदिं  हाबाफारिआव बाहागो लानानै बुंथियो । दिनै सालबारी बियाबनि माखासे बिसायख’थि फोसावदिं आफादाव गासै 600 सा सुबुंफोरा गुबुन दोलोफोरनिफ्राय इउ पि पि एल दोलोआव हाबफैदों  । दिनैनि बे बिसायख’थि फोसावदिं आफादाव सालबारी बियाबनि इउ पि पि एलनि बिजाथि बिनद स्वर्गीयारी,  दुलाराय बर’ फरायसा आफादनि बारग’ लेङाइ आफादगिरि रमिअ पि नार्जारी, इउ पि पि एलनि आइजो गांखंनि गाहाइ नेहाथारी  बिउटि बसुमतारी, इउ पि पि एलनि गौथुमारी नेहाथारी मजिब आलि आहमेद,  मइनुल आलिमोनजों लोगोसे इउ पि पि एलनि गोबां दैदेनगिरि- मावफारियाफोर आरो रायजो-राजाफोरा  नुजाथियो ।